Omfattende søk etter savnet 84-åring - frykter han kan ha haiket
– Vi har ikke gjort noen funn, sier operasjonsleder i Sør-Øst politidistrikt, Ole Kristian Bækkedal, til VG. Det var onsdag i ellevetiden at den 84 år gamle mannen ble meldt savnet fra Gol helsetun. Siden da har leteaksjonen blitt trappet opp, og fredag morgen er over 80 personer satt inn i søket. – Vi stiller oss undrende til at vi ikke finner ham i Gol-området, sa operasjonsleder Thov Thorsrud til NTB torsdag. Mannskaper fra politiet, Røde Kors, Norske redningshunder, sivilforsvaret og Norsk Folkehjelp leter fortsatt i Gol sentrum og skogområdene rundt, men politiet er usikre på om han fortsatt befinner seg i området. – Han har tidligere haiket. Det er en teori vi jobber ut fra, sier Bækkedal. 84-åringen er ifølge politiet dement. – Men kan fremstå som frisk ved første øyekast. Men han vet ikke hvor han skal eller hvor han er, sier Bækkedal. Lørdag morgen forteller politiet at mannen fortsatt ikke er funnet, og at det iverksettes nye søk: – Vi har ikke fått noen nye tips om observasjoner. Nå samler vi mennesker for å iverksette nye søk. Vi skal søke i noen nye søketerrenger i dag, og utvide de områdene vi har lett i, sier operasjonsleder Kai Gudbrandsen til VG. Mannen er mellom 170 og 175 centimeter høy, han er slank og har glatt hår og briller. Han var iført olabukse og en mørkeblå genser med striper. Mannen beskrives som lut og fremoverlent.
Den demente mannen som sist ble sett ved Gol helsetun for snart to døgn siden, er fortsatt sporløst borte.